Maloniškiai

Maloniškiai – kaimas Kretingos rajono savivaldybės šiaurės vakarinėje dalyje, 6 km į šiaurės rytus nuo Darbėnų, prie kelio Darbėnai–Skuodas. Per kaimą teka Narštupis, o į vakarus ir šiaurės vakarus – Kulšės upelis.

Istorija 

XVI–XVIIa. Auksūdžio žemių šiaurės vakarinėje dalyje susiformavo Maloniškių vienkiemis. 1756 metų kovo 2 d. Palangos seniūnijos inventoriuje minimas Nausėdų kaimas ir jam priklausanti Maloniškių seda (obrąb Maloniszki) kurioje gyveno Stanislovas Skripka (Stanislaw Skripkowski) tikėtina su savo šeima. 1780 m. buvo 2 sodybos. Po baudžiavos panaikinimo įsteigus luominę valstiečių savivaldą, nuo 1861 m. Maloniškiai priklausė Nausėdų kaimo bendruomenei, o apie 1915–1919 m. tapo savarankišku kaimu, kuriame 1923 m. buvo 6 ūkiai.

1949 m. į Krasnojarsko kraštą buvo ištremta 8 asmenų Prano Petreikio (mirė tremtyje) šeima ir Juozas Jurgutis su 2 seserimis. P. Petreikio sodybos tvartus Darbėnų valsčiaus tarybos vykdomasis komitetas nusprendė nugriauti ir pervežti Darbėnų gaisrinės statybai.

Likę ūkininkai su šeimomis buvo priversti įstoti į Liudo Giros kolūkį, kuris vėliau prijungtas prie Darbėnų kolūkio.

Po melioracijos kaime beliko pora sodybų, kurios buvo priskirtos Auksūdžiui, o Maloniškiai 1986 m. Lietuvos TSR Aukščiausiosios tarybos prezidiumo nutarimu išbraukti iš gyvenamųjų vietovių apskaitinių duomenų.

Kaimo pavadinimą susigrąžino XX a. pabaigoje tėviškėje įsikūręs ūkininkas Juozas Gadeikis, kuris su žmona per 2001 m. surašymą buvo vieninteliai Maloniškių gyventojai. Likusi kaimo dalis su 2 sodybomis oficialiai tebepriklauso Auksūdžiui.

Gyventojai

Kultūros paveldas 
 Kaimo žemių pietvakariniame pakraštyje, Ramoniškių miške stūkso mitologinis Velnio akmuo, kuris oficialiai priskiriamas Auksūdžiui.
 Liaudies buities muziejuje eksponuojami 1970–1971 m. iš Maloniškių perkelti 1858–1865 m. statyti pasiturinčio žemaičio troba ir klėtis.
 Ties kelio į Maloniškius ir kelio Darbėnai–Skuodas kryžkele stovi kryžius kaimui atminti (meistras Tomas Mockus, Auksūdys, apie 1993 m.).

Šaltiniai

 Julius Kanarskas. Darbėnų apylinkės kaimai // Švyturys (Kretinga) – 1992, rugpjūčio 19

Nuorodos
 Danutė Paulikienė. Darbėnų apylinkės architektūriniai, archeologiniai ir gamtos paminklai. - Darbėnai, 2007. - L. 71

Kretingos rajono savivaldybės gyvenvietės